b"\n_START_ARTICLE_\nProv\xc3\xadncia de Kastamonu\n_START_SECTION_\nHist\xc3\xb2ria\n_START_PARAGRAPH_\nNo se sap del cert quan es fa fundar Kastamonu. Tanmateix, algunes fonts, que es remunten a la Primera Edat mitjana, es refereixen a la prov\xc3\xadncia. Algunes teories suggereixen que la paraula Kastamonu derivaria de Castra Comnenus, el nom llat\xc3\xad del castell bizant\xc3\xad constru\xc3\xaft per la dinastia de Comn\xc3\xa8._NEWLINE_Amb l'afebliment del poder dels reis de Maced\xc3\xb2nia, tota la Paflag\xc3\xb2nia i Bit\xc3\xadnia van ser engolides pel nou Regne del Pont. Despr\xc3\xa9s de la caiguda del regne del Pont a comen\xc3\xa7aments del segle I aC, l'\xc3\xa0rea va ser incorporada a l'Imperi Rom\xc3\xa0 i es va ajuntar Paflag\xc3\xb2nia amb Bit\xc3\xadnia. La capital d'aquesta nova ciutat-estat era Pompei\xc3\xb2polis, les restes de la qual encara romanen prop del districte de Ta\xc5\x9fk\xc3\xb6pr\xc3\xbc a Kastamonu._NEWLINE_La regi\xc3\xb3 va passar, llavors, a estar sota l'hegemonia dels selj\xc3\xbacides al segle XI, als quals segurien els danixmendites, els bizantins durant les croades i els beyliks de \xc3\x87oban-o\xc4\x9flu i Candar-o\xc4\x9flu. El sold\xc3\xa0 otom\xc3\xa0 Baiazet I va conquerir la prov\xc3\xadncia el 1392. Tanmateix, despr\xc3\xa9s de la seva captura i mort en la Batalla d'Ankara, l'\xc3\xa0rea fou concedida altre cop al beylik de Candar-o\xc4\x9flu pel senyor de la guerra mongol Timur Lenk. El sold\xc3\xa0 otom\xc3\xa0 Mehmet II incorpor\xc3\xa0 la regi\xc3\xb3 altra vegada a l'imperi el 1461._NEWLINE_Durant el regnat otom\xc3\xa0, els l\xc3\xadmits de prov\xc3\xadncia s'expandien fins a tocar gaireb\xc3\xa9 Constantinoble. Els hereus del sold\xc3\xa0 eren enviats sovint com a governadors a la prov\xc3\xadncia, a fi i efecte de guanyar experi\xc3\xa8ncia._NEWLINE_Despr\xc3\xa9s de la Primera Guerra Mundial, durant les batalles de la Guerra d'Independ\xc3\xa8ncia Turca, Kastamonu tingu\xc3\xa9 el paper important en el subministrament de munici\xc3\xb3 i tropes al front d'\xc4\xb0nebolu-Ankara, transportant la maquin\xc3\xa0ria b\xc3\xa8l\xc2\xb7lica que arribava a \xc4\xb0nebolu per mar des de Constantinoble i des de la Uni\xc3\xb3 Sovi\xc3\xa8tica. Quan els grecs s'adonaren d'aquesta activitat, el port d'\xc4\xb0nebolu va ser bombardejat des del mar el 9 de juny de 1921.\n_START_SECTION_\nIndrets destacables\n_START_PARAGRAPH_\nLa prov\xc3\xadncia est\xc3\xa0 coberta principalment de boscos, gr\xc3\xa0cies al suau clima del Mar Negre. El Par Nacional d'Ilgaz, on domina un microclima suau a causa del terreny muntany\xc3\xb3s i nombrosos corrents, es troba 63\xc2\xa0km cap al sud de Kastamonu. Hi ha tamb\xc3\xa9 una estaci\xc3\xb3 d'esqu\xc3\xad amb instal\xc2\xb7lacions d'allotjament situades prop del parc._NEWLINE_Les Muntanyes d'Ilgaz (on es troba B\xc3\xbcy\xc3\xbckhacat, el cim m\xc3\xa9s alt de la prov\xc3\xadncia, amb 2587 m) dominen el sud de la prov\xc3\xadncia, on \xc3\xa9s possible practicar el senderisme o b\xc3\xa9 baixar fent r\xc3\xa0fting per les aig\xc3\xbces braves del Torrent d'Ilgaz. La Cova d'Ilgarini a Cide, la cova subterr\xc3\xa0nia d'Alinca a K\xc3\xbcre, i el Centre de Turisme Eq\xc3\xbcestre Internacional de Daday s\xc3\xb3n tamb\xc3\xa9 altres punts d'inter\xc3\xa8s a la zona._NEWLINE_Hi ha un castell bizant\xc3\xad del segle XII, la Mesquita d'Atabey del segle XIII i la Mesquita d'Ibni Neccar. La Mesquita de Mahmut Bey, ubicada al poble de Kasaba \xc3\xa9s coneguda per les seves elegants talles de fusta._NEWLINE_La Badia de Gideros a 13\xc2\xa0km de Cide, \xc3\xa9s un centre tur\xc3\xadstic amb allotjaments i restaurants de peix._NEWLINE_Les ru\xc3\xafnes de la ciutat-estat romana de Pompeiopolis, es troben prop de Ta\xc5\x9fk\xc3\xb6pr\xc3\xbc._NEWLINE_Kastamonu tamb\xc3\xa9 t\xc3\xa9 moltes mansions, que estan constru\xc3\xafdes tradicionalment amb un estil arquitect\xc3\xb2nic \xc3\xbanic d'aquesta regi\xc3\xb3. Moltes d'aquestes mansions han estat restaurades despr\xc3\xa9s d'una declaraci\xc3\xb3 pel govern municipal el 2000, a fi i efecte de conservar la textura hist\xc3\xb2rica.\n_START_SECTION_\nEconomia\n_START_PARAGRAPH_\nSegons el cens de 2000, un 77,5% de la m\xc3\xa0 d'obra est\xc3\xa0 ocupada en l'agricultura. Aquesta proporci\xc3\xb3 \xc3\xa9s m\xc3\xa9s alta que la mitjana de pa\xc3\xads. El segon sector m\xc3\xa9s gran s\xc3\xb3n els serveis p\xc3\xbablics i privats (un 8,9% )._NEWLINE_Gaireb\xc3\xa9 tota la terra de conreu t\xc3\xa9 collites permanents. Els productes agr\xc3\xadcoles constitueixen aproximadament el 0,01% del total a Turquia. Una porci\xc3\xb3 gran dels productes agr\xc3\xadcoles consta de cereals. Gr\xc3\xa0cies a les seves \xc3\xa0mplies \xc3\xa0rees boscoses (un 57% del total de la superf\xc3\xadcie de la prov\xc3\xadncia), la silvicultura \xc3\xa9s tamb\xc3\xa9 una ind\xc3\xbastria important. La ind\xc3\xbastria, en gran part, s'ocupa en els processos de manufactura de la fusta,, l'agricultura i els productes de la mineria._NEWLINE_Els recursos subterranis inclouen coure, mercuri, mineral de ferro, crom, mangan\xc3\xa8s, amiant, bauxita, grafit, fosfat, caolinita, argila, pedra calc\xc3\xa0ria, quars, marbre, magnesita, argila refract\xc3\xa0ria, carb\xc3\xb3 i n\xc3\xadquel. Hi ha tamb\xc3\xa9 algunes aig\xc3\xbces termals i brolladors d'aigua mineral, alguns dels quals s\xc3\xb3n adequats per a inversions econ\xc3\xb2miques._NEWLINE_Kastamonu aporta al voltant d'un 0,4% del PIB total de Turquia; la composici\xc3\xb3 d'aquest PIB \xc3\xa9s la seg\xc3\xbcent:_NEWLINE_agricultura: 32.8%_NEWLINE_comunicaci\xc3\xb3 i transport un 20%_NEWLINE_serveis: 16.8%_NEWLINE_ind\xc3\xbastria: 9.5%(est. 1998)_NEWLINE_El transport nom\xc3\xa9s \xc3\xa9s possible per carretera, tot i que les vies no sempre estan pavimentades; s'est\xc3\xa0 construint un ferrocarril que connectar\xc3\xa0 \xc3\x87ank\xc4\xb1r\xc4\xb1, Kastamonu i \xc4\xb0nebolu. Encara que la prov\xc3\xadncia t\xc3\xa9 una \xc3\xa0mplia franja costanera de 135\xc2\xa0km de llarg, que \xc3\xa9s banyada per la Mar Negra, nom\xc3\xa9s \xc4\xb0nebolu disposa d'un petit port, i el transport mar\xc3\xadtim \xc3\xa9s gaireb\xc3\xa9 inexistent._NEWLINE_A la prov\xc3\xadncia hi ha al voltant de 112.000 l\xc3\xadnies telef\xc3\xb2niques principals, uns 200.000 abonats de tel\xc3\xa8fon m\xc3\xb2bil i uns 15.000 usuaris d'Internet."